
AVOKATURA E SHTETIT

Tiranë, më 28.9.2026
SHPALLJE

PËR ZHVILLIMIN E PROCEDURËS SË ZAKONSHME PËRZGJEDHËSE PËR PLOTËSIMIN E 3 (TRE) VENDEVE VAKANTE TË AVOKATIT TË SHTETIT PRANË MINISTRIVE DHE ZYRAVE VENDORE NË RRETHE

Avokatura e Shtetit, në zbatim të ligjit nr.10018, datë 13.11.2008, “Për Avokaturën e Shtetit”, të ndryshuar, të Rregullores “Për procedurën e organizimit dhe zhvillimit të procesit të përzgjedhjes dhe emërimit të kandidatëve për pozicionin e Avokatit të Shtetit sipas nenit 20, pika 1/2 të ligjit nr.10018/2008, të ndryshuar”, miratuar me Urdhrin nr.684, datë 11.09.2026 të Avokatit të Përgjithshëm të Shtetit, si dhe të Urdhrit nr.695, datë 22.09.2026, shpall procedurën e zakonshme përzgjedhëse për plotësimin e 3 (tre) vendeve vakante të Avokatit të Shtetit pranë ministrive dhe zyrave vendore në rrethe.

1. Kushtet për kandidim

Të drejtën për të aplikuar e kanë kandidatët që plotësojnë kushtet dhe kriteret ligjore për emërimin në funksionin e Avokatit të Shtetit, sipas nenit 20, pika 1/2 të ligjit nr.10018, datë 13.11.2008, “Për Avokaturën e Shtetit”, të ndryshuar. Përmbushja e kushteve ligjore verifikohet nga Komisioni i Përzgjedhjes mbi bazën e dokumentacionit të paraqitur nga kandidati, në përputhje me Rregulloren e miratuar me Urdhrin nr.684, datë 11.09.2026.

2. Dokumentacioni i aplikimit

Kandidati paraqet:

a) kërkesën për pjesëmarrje në procedurën përzgjedhëse;

b) jetëshkrimin profesional (CV);

c) dokument identifikimi;

ç) dokumentacionin që provon përfundimin e studimeve juridike;

d) dokumentacionin që provon përvojën profesionale të kërkuar nga ligji;

dh) dokumentacionin që provon ushtrimin e funksioneve ose veprimtarive profesionale që përbëjnë bazë për kandidimin;

e) dëshminë e gjendjes gjyqësore ose dokumentacionin përkatës sipas legjislacionit në fuqi;

ë) deklaratën mbi konfliktin e interesit, papajtueshmëritë dhe ndalimet e parashikuara nga legjislacioni në fuqi;

Dokumentacioni i paraqitur duhet të jetë i plotë, i saktë dhe i vërtetë.Komisioni i Përzgjedhjes mund të kërkojë plotësimin, saktësimin ose verifikimin e dokumentacionit të paraqitur, si dhe të kryejë verifikime pranë institucioneve publike ose subjekteve që kanë lëshuar dokumentet përkatëse.
3. Afati dhe mënyra e aplikimit
Kërkesa për pjesëmarrje dhe dokumentacioni shoqërues duhet të paraqiten brenda 20 (njëzet) ditëve kalendarike nga data e publikimit të kësaj shpalljeje, në përputhje me nenin 5 të Rregullores së miratuar me Urdhrin nr.684, datë 11.09.2026.

Data e publikimit: 28.09.2026

Afati i fundit për aplikim: 17.10.2026

Aplikimi dhe dokumentacioni shoqërues paraqiten pranë Avokaturës së Shtetit, në një nga mënyrat e mëposhtme:

a) dorazi, pranë protokollit të Avokaturës së Shtetit;

b) nëpërmjet shërbimit postar, në adresën zyrtare të Avokaturës së Shtetit;

c) në formë elektronike, në adresën elektronike të përcaktuar për këtë procedurë: kabineti@avokaturashtetit.gov.al.
Në çdo rast, kandidati duhet të sigurojë që aplikimi dhe dokumentacioni të jenë administruar brenda afatit të përcaktuar në këtë shpallje. Aplikimet e paraqitura pas përfundimit të afatit nuk merren në shqyrtim.

4. Verifikimi i dokumentacionit dhe kualifikimi

Pas përfundimit të afatit të aplikimit, Komisioni i Përzgjedhjes verifikon dokumentacionin e paraqitur dhe përmbushjen e kushteve ligjore nga kandidatët. Komisioni përfundon verifikimin e dokumentacionit dhe hartimin e listave të kandidatëve brenda 10 (dhjetë) ditëve pune nga përfundimi i afatit të aplikimit.Kandidatët që nuk plotësojnë kushtet ligjore ose dokumentare njoftohen individualisht për moskualifikimin dhe arsyet përkatëse.

Lista e kandidatëve të kualifikuar publikohet në faqen zyrtare të Avokaturës së Shtetit.
5. Vlerësimi profesional

Kandidatët e kualifikuar i nënshtrohen vlerësimit profesional nga Komisioni i Përzgjedhjes.Vlerësimi profesional kryhet në mënyrë objektive dhe të paanshme dhe bazohet në dokumentacionin e paraqitur nga kandidati, intervistën profesionale dhe çdo element tjetër të administruar rregullisht gjatë procedurës përzgjedhëse.Komisioni merr në konsideratë kriteret e vlerësimit profesional të përcaktuara në nenin 16 të Rregullores, që lidhen me formimin akademik, përvojën profesionale, aftësitë juridike, integritetin profesional dhe përshtatshmërinë për ushtrimin e funksionit të Avokatit të Shtetit.

6. Intervista profesionale

Kandidatët e kualifikuar ftohen në intervistë profesionale.

Intervista synon të vlerësojë:

a) njohjen e rolit të Avokaturës së Shtetit;

b) aftësinë analitike dhe argumentuese;

c) përvojën profesionale;

ç) aftësinë për të ushtruar funksionin e Avokatit të Shtetit;

d) integritetin profesional dhe etik.

Data, vendi dhe mënyra e zhvillimit të intervistës u njoftohen individualisht kandidatëve të kualifikuar.

Intervista profesionale zhvillohet jo më herët se 5 (pesë) ditë pune nga data e njoftimit individual të kandidatëve të kualifikuar.
7. Raporti dhe renditja përfundimtare

Pas përfundimit të intervistave profesionale, Komisioni i Përzgjedhjes harton raportin përfundimtar dhe renditjen e kandidatëve sipas rezultatit të procedurës së vlerësimit.Raporti përfundimtar hartohet dhe i paraqitet Avokatit të Përgjithshëm të Shtetit brenda 5 (pesë) ditëve pune nga përfundimi i intervistave profesionale. Renditja përfundimtare e kandidatëve publikohet në faqen zyrtare të Avokaturës së Shtetit.
8. Ankimi administrativ

Kandidati ka të drejtë të paraqesë ankim administrativ pranë Avokatit të Përgjithshëm të Shtetit vetëm kundër renditjes përfundimtare të kandidatëve.Ankimi paraqitet me shkrim brenda 2 (dy) ditëve pune nga data e publikimit të renditjes përfundimtare në faqen zyrtare të Avokaturës së Shtetit. Shqyrtimi i ankimit bëhet sipas nenit 22 të Rregullores së miratuar me Urdhrin nr.684, datë 11.09.2026.

